Universitatea din București, gazda etapei locale a „Maratonului de Educație Antreprenorială” pentru elevi

Miercuri, 31 mai 2023, începând cu ora 11:00, Universitatea din București va găzdui etapa locală a Maratonului de Educație Antreprenorială pentru elevi. 
Evenimentul este organizat de Confederația Națională pentru Antreprenoriat Feminin (CONAF), în parteneriat cu Universitatea din București și cu Inspectoratul Școlar al Municipiului București și va avea loc Aula Magna a Facultății de Drept a Universității din București (Bulevardul Mihail Kogălniceanu, numărul 36-46, sector 5).
În deschiderea Maratonului de Educație Antreprenorială va lua cuvântul prof. univ. dr. Marian Preda, rector al Universității din București.
Obiectivul principal al acestui proiect este promovarea educației antreprenoriale practice în rândul elevilor de liceu și pregătirea acestora pentru un mediu antreprenorial competitiv. Maratonul de Educație Antreprenorială se adresează în primul rând elevilor cu abilități antreprenoriale, profesorilor, precum și antreprenorilor care vor descoperi în adolescenții înscriși la concurs angajații de mâine. 
Participarea la eveniment este gratuită.
La etapa locală a Municipiului București vor participa șase echipe, formate din elevi de la trei licee din capitală, respectiv Colegiul Național „Mihai Viteazul”, Colegiul Național „Elena Cuza” și Liceul Teoretic Bilingv Miguel de Cervantes. Primele trei echipe calificate în fiecare județ se vor califica la etapa națională, care se va desfășura la București, după aceeași structură.
„Misiunea noastră principală este în continuare aceea de a fi pilonul principal sustenabil al viitorului României, o punte între mediul privat și cel guvernamental. Este evident că este nevoie de o conlucrare permanentă și susținută între public și privat, un dialog constructiv și intens între decidenții politici și reprezentanții mediului de afaceri pentru a identifica împreună soluții la problemele apărute. Ceea ce ne dorim de mai bine de 20 de ani este
predictibilitate și înțelegere a faptului că businessul nu se conduce pe baza deciziilor luate peste noapte, iar fiecare modificare, indiferent de natura sa, făcută la nivel guvernamental, ne influențează activitatea”, a subliniat Cristina Chiriac, președinta CONAF.
Confederaţia Naţională pentru Antreprenoriat Feminin (CONAF) reunește interesele antreprenorilor în spiritul european al egalității de gen și egalității de șanse. CONAF reprezintă cea mai mare entitate de acest gen din România, o organizație care promovează și susține antreprenoriatul românesc, lucru fără precedent, care deschide orizonturi de colaborare și cooperare atât pe plan intern cât și internațional. CONAF a luat ființă ca urmare a necesității de a crea o cultură antreprenorială modernă, sustenabilă și echitabilă, nu numai pentru antreprenoriatul feminin, ci și pentru întregul mediu de business. CONAF are în componența sa două federații, zece patronate, cinci asociații, 24 sucursale și peste 3.700 de companii.
